b'\n_START_ARTICLE_\nPosionj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 1\xc2\xa0900 hehtaaria eli 19 km\xc2\xb2. Se on 14,7 kilometri\xc3\xa4 pitk\xc3\xa4 ja 5,2 kilometri\xc3\xa4 leve\xc3\xa4. J\xc3\xa4rvi on sokkeloinen ja saarien t\xc3\xa4plitt\xc3\xa4m\xc3\xa4. J\xc3\xa4rven etel\xc3\xa4osassa on Karhselk\xc3\xa4, joka on nelj\xc3\xa4 kilometri\xc3\xa4 pitk\xc3\xa4 ja l\xc3\xa4hes saareton. Muut j\xc3\xa4rvensel\xc3\xa4t ovat pienempi\xc3\xa4. Posion luoteispuolella sijaitsevat Maaninkaselk\xc3\xa4 ja Miekkaselk\xc3\xa4. Hevossalmen l\xc3\xa4nsipuolella aukeavat viel\xc3\xa4 Aartoselk\xc3\xa4 ja Vasaselk\xc3\xa4._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 45 miljoonaa m\xc2\xb3 eli 0,045 km\xc2\xb3. J\xc3\xa4rven keskisyvyys on 2,4 metri\xc3\xa4 ja suurin syvyys on 11 metri\xc3\xa4. _NEWLINE_J\xc3\xa4rvess\xc3\xa4 on laskettu olevan 187 saarta. Niiden yhteispinta-ala on 175 ha, mik\xc3\xa4 on noin 8,5\xc2\xa0% j\xc3\xa4rven kokonaispinta-alasta. Saarista 17 on yli hehtaarin suurisia, 165 yli aarin ja loput 5 ovat alle aarin kokoisia. Yksik\xc3\xa4\xc3\xa4n saari ei ylit\xc3\xa4 neli\xc3\xb6kilometri\xc3\xa4. Suuria saaria ovat Jakkarasaari, Halkosaaret, Maaninkasaaret id\xc3\xa4ss\xc3\xa4 ja Teuronsaari ja J\xc3\xa4nissaari l\xc3\xa4nness\xc3\xa4._NEWLINE_J\xc3\xa4rven rantaviivan pituus on 146 kilometri\xc3\xa4, josta saarten rantaviivan yhteispituus on 46 kilometri\xc3\xa4. Pohjoispuolella kulkee valtatie 81, jonka varrella rannassa sijaitsevat pienet kyl\xc3\xa4t Keski-Posio ja Per\xc3\xa4-Posio.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi kuuluu Koutajoen vesist\xc3\xb6ss\xc3\xa4 (vesist\xc3\xb6aluetunnus 73) Posioj\xc3\xa4rven valuma-alueella (73.03) Posioj\xc3\xa4rven alueeseen (73.031). Posionj\xc3\xa4rven l\xc3\xa4nsip\xc3\xa4\xc3\xa4h\xc3\xa4n laskee Posionjoki, joka on Posiojoen valuma-alueen (73.032) laskujoki. J\xc3\xa4rven l\xc3\xa4nsip\xc3\xa4\xc3\xa4n etel\xc3\xa4rantaan laskee Teuronjoki, joka on Teuronjoen valuma-alueen (73.033) laskujoki. Posion taajaman viereen laskee Nilojoen valuma-alueen (73.034) Nilojoki. Posionj\xc3\xa4rvi itse laskee kaakkoisp\xc3\xa4\xc3\xa4ss\xc3\xa4 Posion taajamassa Ahvensalmen kautta Yli-Kitkaan._NEWLINE_Posionj\xc3\xa4rven l\xc3\xa4hialueella sijaitsee yli 20 yli hehtaarin kokoista j\xc3\xa4rve\xc3\xa4 tai lampea, jotka laskevat suoraan tai v\xc3\xa4lillisesti siihen. Niist\xc3\xa4 huomattavimmat ovat Posionper\xc3\xa4 (39 ha), Norkko (28 ha), Taivallampi (26 ha), Karhulampi (14 ha), Kotilampi (13 ha), S\xc3\xa4rkilampi (12 ha) ja Votvas (11 ha).'